"એક આત્મા અન્ય આત્માથી કે પરપુદ્દગલ વસ્તુથી સર્વથા સર્વકાળે અને સર્વપ્રકારે તદ્દન જુદો છે. તે કશું લાવ્યો નથી અને કશું લઈ જવાનો નથી, માત્ર કરેલાં કર્મો સાથે આવશે." આટલું જો અંતરમાં કોતરાઈ જાય તો જીવનમાં કોઇ પણ વસ્તુ માટે આપણે આગ્રહ નહીં રાખીએ. મતાગ્રહ, કદાગ્રહ, હઠાગ્રહ કે દુરાગ્રહ બધા આ એક વિચારથી દૂર થઈ જશે. બાપ દાદાની મિલકતની વહેચણી બાબત બે ભાઇઓમાં મતભેદ ઊભા થયા, વાતાવરણ ઉગ્ર બન્યું, ત્યાં એક ભાઇને આ એકત્વ ભાવના યાદ આવી ગઈ. અજ્ઞાન આગળ જ્ઞાન પ્રગટ થયું અને તે બીજા ભાઇને સમર્પિત થઈ ગયો. તેનો પ્રેમ, વિનય અને મૃદુતા જોઈને બીજા ભાઈમાં પણ પરિવર્તન આવ્યું. માત્ર એક સાચી વિચારધારામાં કેટલી શક્તિ રહી છે, તેનો કેવો સકારાત્મક પ્રભાવ છે. તે દ્વારા જીવન કેટલું સુખી અને અર્થપૂર્ણ બની જાય છે. દરેક ભાવના ત્રિકાલિક સિદ્ધાંતોનું નિરૂપણ કરે છે અને જો તે અંતરમનમાં સ્થપાઈ જાય તો સમજણપૂર્વક આપણે સત્યના માર્ગે મોક્ષ સુધી પહોંચી જઈશું.